വെള്ളക്കെട്ടിലൂടെ സാഹസികമായി ബസ് ഓടിച്ചു കെഎസ്ആര്ടിസി ഡ്രൈവര്ക്ക് സസ്പെന്ഷന് കോട്ടയം: വെള്ളക്കെട്ടിലൂടെ സാഹസികമായി ബസ് ഓടിച്ച കെഎസ്ആര്ടിസി ഡ്രൈവര്ക്കെതിരെ നടപടി. ശക്തമായ മഴയെ തുടര്ന്ന് രൂപപ്പെട്ട വെള്ളക്കെട്ടിലൂടെ സാഹസികമായി ബസ് ഓടിച്ച ഡ്രൈവര് എസ് ജയദീപിനെയാണ് കെഎസ്ആര്ടിസി സസസ്പെന്ഡ് ചെയ്തത്. കോട്ടയം പൂഞ്ഞാര് സെന്റ് മേരീസ് പള്ളിക്കുമുന്നില് രൂപപ്പെട്ട വള്ളക്കെട്ടിലൂടെ ജയദീപ് സാഹസികമായി വാഹനം ഓടിച്ചത്. ഈരാറ്റുപേട്ട ഡിപ്പോയിലെ ഡ്രൈവറാണ് ജയദീപ്. ഗതാഗതമന്ത്രി ആന്റണി രാജുവാണ് യാത്രക്കാരുടെ ജീവന് ഭീഷണിയും ബസിന് നാശനഷ്ടവും വരുത്തിയ ഡ്രൈവറെ സസ്പെന്ഡ് ചെയ്യാന് കെഎസ്ആര്ടി മാനേജിംഗ് ഡയറക്ടര്ക്ക് നിര്ദേശം നല്കിയത്. ഈരാറ്റുപേട്ടയിലേക്ക് പോയ ബസ് പൂഞ്ഞാര് സെന്റ് മേരീസ് പള്ളിയ്ക്ക് മുന്നിലെ വലിയ വെള്ളക്കെട്ട് കടക്കാന് ശ്രമിക്കുന്നതിനിടെയാണ് പകുതിയോളം വെള്ളത്തില് മുങ്ങിയത്. പ്രദേശവാസികള് ചേര്ന്നാണ് ബസില് ഉണ്ടായിരുന്നവരെ പുറത്തിറക്കിയത്.